b'\n_START_ARTICLE_\nIvan Mozeti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nIvan Mozeti\xc4\x8d, stric Vinka Mozeti\xc4\x8da, je v Gorici kon\xc4\x8dal \xc5\xa1tudij bogoslovja in bil 8. decembra 1912 posve\xc4\x8den v ma\xc5\xa1nika. Kot kaplan je slu\xc5\xbeboval v \xc4\x8crni\xc4\x8dah, nato v Velikih \xc5\xbdabljah, Dolenji Trebu\xc5\xa1i in Ravnah pri Cerknem. V letih 1935\xe2\x88\x921955 je bil dekan v Cerknem, nato pa je kot upokojenec do smrti \xc5\xbeivel v Ravnah pri Cerknem._NEWLINE_Mozeti\xc4\x8d se je za botaniko za\xc4\x8del zanimati v mladosti, spoznaval je zdravilno mo\xc4\x8d rastlin ter se za\xc4\x8del kot ljudski zdravnik uveljavljati \xc5\xbee v \xc4\x8dasu slu\xc5\xbebovanja v Dolenji Trebu\xc5\xa1i.  _NEWLINE_Svoje dolgoletne izku\xc5\xa1nje ljudskega zdravnika je skrbno zapisoval, zbiral pa je tudi imena rastlin in sestavil ve\xc4\x8d rokopisnih slovarjev. Pri pisanju slovarjev se je opiral na izsledke dr. Henrika Tume in botanika Julija G\xc5\x82owackega. Dekanijski arhiv v Cerknem hrani dva Mozeti\xc4\x8deva rokopisa, in sicer Zapiski iz zdravstvenega polja ter zbirko receptov, ki jih je sestavljal iz zdravilnih rastlin, ter uporabljal za zdravljenje razli\xc4\x8dnih bolezni; ta zbirka obsega 284 listov pisemskega papirja. Njegov Slovar flore slovenskih de\xc5\xbeel v petih jezikih hrani Slovenska akademija znanosti in umetnosti. Rokopis ki obsega preko 500 listov, prina\xc5\xa1a imena rastlin v latin\xc5\xa1\xc4\x8dini ter slovenskem, srbohrva\xc5\xa1kem, nem\xc5\xa1kem in italijanskem jeziku. Poleg tega pa je na 188 straneh deloma ohranjen \xc5\xa1e slovensko-latinsko-nem\xc5\xa1ki botani\xc4\x8dni slovar. Pri sestavljanju slednjega je sodeloval tudi kaplan Lojze Munih. Herbarij, katerega je tudi sestavil, je hranil ne\xc4\x8dak Vinko Mozeti\xc4\x8d.'